## Odluka Ustavnog suda Republike Hrvatske broj U-IIIA-1109/2003 od 12. listopada 2004.

### NN 151/2004 (29.10.2004.), Odluka Ustavnog suda Republike Hrvatske broj U-IIIA-1109/2003 od 12. listopada 2004.

# USTAVNI SUD REPUBLIKE HRVATSKE

2640

Ustavni
sud Republike Hrvatske, u sastavu Petar Klarić, pred­sjednik Suda, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst, Vice
Vuko­jević i Milan Vuković, odlučujući o ustavnoj tužbi V. S. iz M., zastupanog
po punomoćnici M. R.-K., odvjetnici u D., na sjednici održanoj 12. listopada
2004. godine, donio je

## ODLUKU

I. Ustavna tužba se usvaja.

II. Općinski sud u Makarskoj dužan je donijeti odluku
u pred­metu koji se vodi pred tim sudom pod brojem: P-936/04 (raniji broj:
P-169/95), u najkraćemu mogućem roku, ali ne duljem od šest (6) mjeseci,
računajući od prvoga idućeg dana od dana objave ove odluke u »Narodnim
novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne novine«, broj 49/02. – pročišćeni
tekst), podnositelju ustavne tužbe, V. S. iz M., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 5.500,00 kuna.

IV. Naknada iz točke III. izreke ove odluke bit će
isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova
odluka objavit će se u »Narodnim novinama«.

```
Obrazloženje
```

1.
Podnositelj je podnio ustavnu tužbu pozivom na odredbu članka 63. stavka 1.
Ustavnog zakona o Ustavnom sudu Repub­like Hrvatske (»Narodne novine«, broj
49/02. – pročišćeni tekst, u daljnjem tekstu: Ustavni zakon), smatrajući da mu
je nerazumno dugim trajanjem parničnog postupka pokrenutog njegovom tužbom
povrijeđeno ustavno pravo sadržano u članku 29. Ustava Republike Hrvatske.

ČINJENICE
VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom,
primjenom članka 63. Ustavnog zakona, uvidom u spis Općin­skog suda u
Makarskoj, broj: P-936/04 utvrdio činjenice koje su pravno relevantne za odlučivanje
o povredi ustavnog prava podnositelja, zajamčenog člankom 29. stavkom 1.
Ustava.

Dana 6. travnja 1995. godine pred Općinskim sudom u
Makarskoj podnositelj je pokrenuo parnični postupak protiv tuženika I. Š., radi
isplate i naknade štete.

Do 5. studenoga 1997. godine održano je jedno
ročište.

Daljnja ročišta održana su dana 6. ožujka, 7. travnja
i 12. svibnja 2000., te 17. rujna 2001. godine kada je glavna rasprava
zaključena i donijeta je prvostupanjska presuda. Presuda je otpremljena
strankama dana 28. lipnja 2002. godine.

Dana 7. kolovoza 2002. godine tužitelj je izjavio žalbu
protiv gore navedene presude.

Dana 18. lipnja 2004. godine Županijski sud u Splitu
uvažio je žalbu te ukinuo prvostupanjsku presudu i predmet vratio Općinskom
sudu u Makarskoj.

OČITOVANJE
OPĆINSKOG SUDA U MAKARSKOJ

3. Na
temelju članka 69. alineje 2. Ustavnog zakona, Ustavni sud je zatražio od
Općinskog suda u Makarskoj da se izjasni o navodima ustavne tužbe.

Dana
26. srpnja 2004. godine, Općinski sud u Makarskoj dostavio je preslik spisa bez
posebnog osvrta na duljinu postupka.

PRAVO
VAŽNO ZA USTAVNOSUDSKI POSTUPAK

4.
Odredbom članka 29. stavka 1. Ustava Republike Hrvat­ske, propisano je:

»Svatko ima pravo da zakonom ustanovljeni neovisni i
nepristrani sud (...) u razumnom roku odluči o njegovim pravima i obvezama
(...)«.

Odredbama članka 63. Ustavnog zakona propisano je:

»(1) Ustavni sud će pokrenuti postupak po ustavnoj
tužbi i prije no što je iscrpljen pravni put, u slučaju kad o pravima i
obvezama stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog
nedonošenja akta u razumnom roku iz stavka 1. ovoga članka, Ustavni sud će
nadležnom sudu odrediti rok za donošenje akta kojim će taj sud meritorno
odlučiti o pravima i obvezama (...) podnositelja. Rok za donošenje akta počinje
teći idućeg dana od dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova ustavnog
prava koju je sud učinio kada o pravima i obvezama podnositelja (...) nije
odlučio u razumnom roku. Naknada se isplaćuje iz državnog proračuna u roku od
tri mjeseca od dana podnošenja zahtjeva stranke za njezinu isplatu«.

*Ustavna tužba je osnovana.*

5. Uvidom u spis Općinskog suda u Makarskoj, broj:
P-936/04 Ustavni sud je utvrdio da su se u ovom slučaju ostvarile pretpostavke
za postupanje temeljem odredbe članka 63. Ustavnog zakona.

Svoju
odluku Ustavni sud obrazlaže sljedećim utvrđenjima:

5.1.
DULJINA SUDSKOG POSTUPKA

Prvostupanjski
postupak započeo je 6. travnja 1995., tužbom podnositelja radi isplate i
naknade štete.

Ustavna
tužba podnesena je dana 28. ožujka 2003. godine, a do tog dana sudski postupak
nije pravomoćno okončan, pa Ustav­ni sud utvrđuje da do dana podnošenja ustavne
tužbe postupak u ovom predmetu traje ukupno sedam (7) godina, jedanaest (11)
mjeseci i osam (8) dana.

Zakon o
potvrđivanju Konvencije za zaštitu ljudskih prava i temeljnih sloboda i
Protokola broj 1, 4, 6, 7 i 11 uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije) stupio je na snagu dana 5. studenoga 1997. godine.

Od dana
stupanja na snagu Zakona o potvrđivanju Konvencije, odredbe Konvencije za
zaštitu ljudskih prava i temeljnih sloboda Vijeća Europe (u daljnjem tekstu:
Europska konvencija) čine, temeljem članka 140. Ustava Republike Hrvatske, dio
unutarnjega pravnog poretka Republike Hrvatske. Dio unutarnjega prav­nog
poretka Republike Hrvatske od tog dana čini i odredba članka 6. stavka 1.
Europske konvencije pod nazivom »Pravo na pošteno suđenje«, koja između ostalog
propisuje:

Radi
utvrđivanja svojih prava i obveza građanske naravi (...) svatko ima pravo da
zakonom ustanovljeni neovisni i nepristrani sud (...) u razumnom roku ispita
njegov slučaj.

Pravo
na donošenje sudske odluke u razumnom roku čini dio unutarnjega pravnog poretka
Republike Hrvatske od dana stupanja na snagu Zakona o potvrđivanju Konvencije
(5. studenoga 1997. godine). Pravo na donošenje sudske odluke u razumnom roku
je ustavno pravo u Republici Hrvatskoj od 9. studenoga 2000. godine (dana
proglašenja Promjena Ustava). Ispitivanje razumnosti trajanja sudskih postupaka
prije 5. studenoga 1997. godine, u pravilu, ne bi moglo biti predmetom
ustavnosudskih postupaka temeljenih na članku 63. Ustavnog zakona, jer u
dotadašnjem prav­nom poretku Republike Hrvatske takvo pravo nije postojalo.

Ustavni sud je ocijenio da se u ovom slučaju pravno
relevantnim razdobljem, sa stajališta povrede prava na donošenje sudske odluke
u razumnom roku, smatra razdoblje od 5. studenoga 1997. godine (to jest od dana
stupanja na snagu Zakona o potvrđivanju Konvencije) do 28. ožujka 2003. godine
(to jest do dana podnošenja ustavne tužbe), što ukupno iznosi pet (5) godina,
četiri (4) mjeseca i dvadeset i tri (23) dana.

5.2.
POSTUPANJE NADLEŽNOG SUDA

Ustavni
sud je utvrdio da se u razmatranom, pravno relevantnom razdoblju, postupak
najprije vodio pred Općinskim sudom u Makarskoj u trajanju od tri (3) godine,
deset (10) mjeseci i dvanaest (12) dana pri čemu je razdoblje neaktivnosti suda
trajalo od 5. studenoga 1997. godine do 6. ožujka 2000., što iznosi dvije (2)
godine i četiri (4) mjeseca, te zatim ponovo od 12. svibnja 2000. godine do 17.
rujna 2001. godine, što iznosi ukupno jednu (1) godinu, četiri (4) mjeseca i
pet (5) dana. Osim toga, presuda donijeta 17. rujna 2001. godine otpremljena je
strankama tek 28. lipnja 2002. godine, što znači da je sud izrađivao presudu u
razdoblju od oko devet (9) mjeseci. Nakon toga postupak se vodio pred Županijskim
sudom u Splitu u trajanju od oko jedne (1) godine i deset (10) mjeseci.
Postupak se sada ponovo vodi pred prvostupanjskim sudom.

5.3.
PONAŠANJE PODNOSITELJA USTAVNE TUŽBE

(TUŽITELJA
U SUDSKOM POSTUPKU)

Prema
utvrđenju Ustavnog suda podnositelj svojim pona­šanjem nije pridonio duljini
sudskog postupka.

5.4.
SLOŽENOST SUDSKOG PREDMETA

Ustavni
sud nalazi da se ne radi o složenom postupku.

6.
Ustavni sud utvrđuje da postupak u predmetu podnositelja traje preko osam
godina. Imajući u vidu cjelokupno trajanje postupka, dva dulja razdoblja
neaktivnosti prvostupanjskog suda, te vrlo dugo vrijeme izrade presude toga
suda, te okolnost da se postupak i nadalje vodi pred sudom prvog stupnja,
Ustavni sud utvrđuje da je povrijeđeno ustavno pravo podnositelja da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.

Stoga je, u smislu odredbe članka 63. stavka 2.
Ustavnog zakona, donesena odluka kao pod točkama I. i II. izreke ove odluke.

7. Sukladno odredbi članka 63. stavka 3. Ustavnog
zakona, odlučeno je kao pod točkama III. i IV. izreke odluke.

Visinu naknade zbog povrede ustavnog prava na
donošenje sudske odluke u razumnom roku, Ustavni sud u pravilu određuje za
razmatrano, pravno relevantno razdoblje, uz iznimnu moguć­nost uvažavanja
nerazumno dugog razdoblja potpune neaktivnosti suda i prije 5. studenoga 1997.
godine, što ovisi o osobitim okolnostima svakoga pojedinog slučaja.

Pri utvrđivanju visine naknade, temeljem članka 63.
stavka 2. Ustavnog zakona, Ustavni sud uzima u obzir sve okolnosti slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.

8. Objava ove odluke (točka V. izreke) temelji se na
odredbi članka 29. stavka 1. Ustavnog zakona.

Broj:
U-IIIA-1109/2003
Zagreb, 12. listopada 2004.

USTAVNI SUD REPUBLIKE HRVATSKE

Predsjednik Suda
**dr. sc. Petar Klarić,** v. r.

if !supportEmptyParas endif

Odluka, NN 151/2004-2640